REPUBLIKA SRBIJA PRVA TAČKA

NARODNA SKUPŠTINA DNEVNOG REDA

Odbor za finansije, republički budžet **RESTRIKTIVNO**

i kontrolu trošenja javnih sredstava

11 Broj 06-2/33-18

8. mart 2018. godine

B e o g r a d

ZAPISNIK

38. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 8. MARTA 2018. GODINE

Sednica je počela u 13,40 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Olivera Pešić, Srbislav Filipović, Milorad Mijatović, Milan Lapčević i Zoltan Pek.

Sednici su prisustvovali zamenici članova Odbora: Đorđe Milićević (zamenik Dušana Bajatovića) i Svetlana B.Petrović (zamenik Mome Čolakovića).

Sednici nisu prisustvovali članovi Odbora: Sonja Vlahović, Zoran Krasić, Milorad Mirčić, Saša Radulović, Goran Ćirić, Vojislav Vujić, niti njihovi zamenici.

Sednici su, na poziv predsednika Odbora, prisustvovali Branislav Zoroja, viši savetnik u Sektoru za monetarne operacije Narodne banke Srbije i predsednik Pregovaračke grupe za Poglavlje 17, Dejan Dević, generalni direktor Direkcije za zakonodavno-pravne poslove Narodne banke Srbije, Snežana Madžarević, viši savetnik u Direkciji za zakonodavno-pravne poslove Narodne banke Srbije, Ljubica Matić, Sektor za makroekonomske i fiskalne analize u Ministarstvu finansija, Jelena Rančić, Sektor za makroekonomske i fiskalne analize u Ministarstvu finansija, Verica Ignjatović, v.d. pomoćnika Sektora za međunarodnu saradnju u Ministarstvu finansija i Jelena Jevtović, šef Odseka za koordinaciju poslova evropskih integracija u Ministarstvu finansija i zamenik sekretara Pregovaračke grupe za Poglavlje 17.

Na predlog predsednika Odbor je, jednoglasno, utvrdio sledeći

D n e v n i r e d:

1. Razmatranje Predloga pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Poglavlje 17 - Ekonomska i monetarna politika, koji nosi oznaku „RESTRIKTIVNO“;

1. Pokretanje postupka za izbor člana Komisije za hartije od vrednosti.

Pre prelaska na rad po utvrđenom dnevnom redu Odbor je, jednoglasno, usvojio zapisnik sa 37.sednice Odbora.

Na osnovu člana 255. stav 3. Poslovnika Narodne skupštine, članovi Odbora: Goran Kovačević, Srboljub Filipović, Olivera Pešić, Aleksandra Tomić, Zoran Bojanić, Đorđe Milićević i Milorad Mijatović, uputili su obrazloženi predlog da sednica, u delu u kome će se razmatrati tačka 1 - Predlog pregovaračke pozicije Republike Srbije u okviru Međuvladine konferencije o pristupanju Republike Srbije Evropskoj uniji za Poglavlje 17 – Ekonomska i monetarna politika, bude **zatvorena** za javnost. Ovo s obzirom na to da ovaj dokument, u skladu sa članom 10a Uredbe o kancelarijskom poslovanju organa državne uprave, nosi oznaku „restriktivno“, odnosno da sadrži podatke koji su po svojoj prirodi osetljivi.

O ovom predlogu, u skladu sa Poslovnikom, Odbor je, u skladu sa navedenim članom Poslovnika Narodne skupštine, odlučivao bez pretresa.

 Na predlog predsednika Odbor je većinom glasova (sa 10 glasova „za“, jedan član Odbora nije glasao) usvojio predlog Odbora da se prva tačka dnevnog reda zatvori za javnost.

**Prva tačka dnevnog reda**: **Razmatranje Predloga pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Poglavlje 17- Ekonomska i monetarna politika, koji nosi oznaku „RESTRIKTIVNO“.**

Branislav Zoroja, viši savetnik u Sektoru za monetarne operacije Narodne banke Srbije i predsednik Pregovaračke grupe za Poglavlje 17 i Ljubica Matić, Sektor za makroekonomske i fiskalne analize u Ministarstvu finansija predstavili su Predlog pregovaračke pozicije za Poglavlje 17 – Ekonomska i monetarna politika.

Povodom ove tačke dnevnog reda nije bilo diskusije.

Odbor je odlučio (sa deset glasova „za“, jedan član Odbora nije glasao) da Odboru za evropske integracije, na osnovu člana 55. Poslovnika Narodne skupštine i tačke 3. Odluke o postupku razmatranja predloga pregovaračke pozicije u procesu pregovora o pristupanju Republike Srbije Evropskoj uniji, podnese sledeći

I Z V E Š T A J

 Odbor za finansije, republički budžet i kontrolu trošenja javnih sredstava većinom glasova daje pozitivno mišljenje na Predlog pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Poglavlje 17 - Ekonomska i monetarna politika.

 Za izvestioca Odbora na sednici Odbora za evropske integracije određena je dr Aleksandra Tomić, predsednik Odbora.

Odbor je, na osnovu člana 256. Poslovnika Narodne skupštine, većinom glasova (sa deset glasova „za“, jedan član Odbora nije glasao) doneo odluku da dâ sledeće saopštenje za javnost sa ove sednice:

„Odbor za finansije, republički budžet i kontrolu trošenja javnih sredstava je, na sednici održanoj 8. marta 2018. godine, u delu sednice koji je bio zatvoren za javnost, razmotrio i dao pozitivno mišljenje na Predlog pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Poglavlje 17 - Ekonomska i monetarna politika.“

Nakon završetka prve tačke dnevnog reda sednica je otvorena za javnost.

**Druga tačka dnevnog reda:**  **Pokretanje postupka za izbor člana Komisije za hartije od vrednosti.**

Predsednik Odbora je podsetila članove da je Odbor, na 35. sednici 12. decembra 2017. godine, utvrdio Predlog odluke o prestanku funkcije članu Komisije za hartije od vrednosti Žarku Milićeviću, koji je podneo ostavku. Predlog ove odluke uvršten je u dnevni red sednice Narodne skupštine koja je upravo u toku. Zbog toga je nephodno da Odbor, u skladu sa članom 245. Zakona o tržištu kapitala, pokrene postupak za izbor jednog člana Komisije za hartije od vrednosti.

Članom 245. Zakona propisano je da Komisija ima pet članova, uključujući i predsednika Komisije. Predsednika i članove Komisije bira i razrešava Narodna skupština Republike Srbije na predlog nadležnog radnog tela za poslove finansija Narodne skupštine Republike Srbije. Ako predsedniku, odnosno članu Komisije prestane funkcija pre isteka mandata, novi predsednik, odnosno član Komisije bira se na period do isteka mandata predsednika, odnosno člana kome je funkcija prestala.

Polazeći od ovih odredaba Zakona, potrebno je da se izabere jedan član Komisije, sa mandatom koji će trajati do isteka mandata od pet godina na koji je, 23. novembra 2016. godine, izabran Žarko Milićević. Odbor treba da uputi dopis svim poslaničkim grupama sa pozivom da svoje predloge kandidata za člana Komisije, sa biografijom i izjavom o prihvatanju kandidature, dostave u određenom roku. Odbor je jednoglasno odlučio da to bude rok od 15 dana, kao i da kandidat za člana Komisije dostavi Odboru svoj plan i program rada.

Po dobijanju predloga kandidata, u skladu sa članom 203. Poslovnika Narodne skupštine, Odbor će organizovati razgovor sa kandidatima, nakon čega će utvrditi predlog odluke o izboru člana Komisije i uputiti Narodnoj skupštini na razmatranje i usvajanje.

Povodom ove tačke dnevnog reda nije bilo diskusije.

 Sednica Odbora je zaključena u 14,10 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić